དེ་ཡང་ཀློང་ཆེན་པས་གནས་ལུགས་མཛོད་ཀྱི།རང་བྱུང་རིག་པ་དོན་དམ་ཉི་མ་ལ།།དགེ་སྡིག་དཀར་ནག་གཉིས་ཀའི་སྤྲིན་གྱིས་བསྒྲིབས།།ཅེས་པའི་ཐད་ཀྱི་རང་འགྲེལ་དུ།སློབ་དཔོན་ཆེན་པོ་ཧ་ཤང་གིས་གསུངས་པས་དེ་དུས་བློ་དམན་པའི་བློར་མ་ཤོང་ཡང་དོན་ལ་དེ་བཞིན་དུ་གནས་སོ།།ཞེས་པ་ཞིག་འབྱུང་བ་བདེན་མོད།དེའི་དོན་ནི།ཀ་དག་ཁྲག་ཆོད་ཀྱི་ལྟ་བས་སྤྲོས་བྲལ་མཉམ་ཆེན་པོར་ལ་བཟླ་བའི་སྐབས་སུ་བཟང་ངན་དང་དགེ་སྡིག་གི་མཚན་མ་གང་ཡང་མེད་པ་ཉིད་རྩལ་དུ་འདོན་དགོས་པ་ཡིན་པས།དེ་དང་འཁྲས་ནས་ཧ་ཤང་གིས་བཟང་རྟོག་དང་ངན་རྟོག་གཉིས་ཀས་གཤིས་ལ་བསྒྲིབས་པས་སྤོང་དགོས་ཞེས་གསུངས་པའི་དགོངས་ཚུལ་དེ་གནས་ཚུལ་མཐར་ཐུག་གི་དབང་དུ་དོན་ལ་གནས་ཞེས་པའི་དོན་རེད།